# Escola del Mar (Badalona)

L'Escola del Mar és un centre de divulgació científica de la fauna i la flora mediterrànies, situat a la Rambla de Badalona. Fou creada l'any 1987 amb la voluntat de mantenir vius els vincles que uneixen Badalona amb el mar. Ofereix una sèrie d'activitats, tallers i programes relacionats amb el coneixement del medi marí, que permeten ser un suport al currículum escolar, l'oferta abasta des d'educació infantil i primària a la universitat. Tanmateix, a l'Escola s'han realitzat treballs de recerca sobre el mar i actualment encara es continuen duent a terme alguns.
Un dels objectius és mantenir els vincles de Badalona amb el mar: es manté i divulga la memòria històrica de Badalona com a ciutat amb tradició marinera (pesca, corderia, navegació, lleure...). Si bé l'objectiu principal és donar a conèixer la biologia i l'ecologia del mar Mediterrani i activar en les persones, a través del coneixement, una actitud de respecte envers el mar i el centre posa els mitjans necessaris per a aquesta tasca a escoles, instituts i el públic en general.
El 2016 va rebre un distintiu internacional de bones pràctiques ambientals.

## Espais
### Aquàrium

Aquest espais està situat al soterrani de l'edifici; imprescindible per als visitants per a comprendre el mar, la seva diversitat i fragilitat. Així doncs, s'hi poden observar diferents ambients submarins característics del litoral mediterrani amb les espècies de peixos i invertebrats que els són pròpies. L'aquàrium rep anualment més de 20.000 visites.
L'aquàrium es compon de:
* Medi litoral: és la zona influenciada per les fluctuacions del nivell del mar i on trenquen les onades.
* Fons de sorra: els animals que hi viuen presenten adaptacions molt marcades per passar desapercebuts en un lloc on no hi ha amagatalls.
* Alguer: és una comunitat fràgil i rica, que multiplica la biodiversitat dels fons de sorra (o de substrats tous).
* Fons rocós: nombrosos racons i amagatalls fan possible trobar-hi una gran diversitat d'organismes.
* Coral·ligen: pràcticament no hi arriba la llum del sol; el més exuberant del Mediterrani.

### Aula laboratori

Instal·lació polivalent preparada per a classes pràctiques, tallers, conferències, entre altres activitats relacionades amb el mar que realitza l'Escola; a més a més, en aquest espais s'hi poden fer tasques d'investigació. Per tant, disposa de tot el material necessari per a dur a terme els treballs pertinents (microscopis, lupes binoculars...).

### Biblioteca

La biblioteca és un servei obert a tothom a hores convingudes, a qualsevol persona interessada en aquestes temàtiques. Compta amb un fons documental, llibres, revistes, DVD, entre altres elements.

### Sala d'exposicions

Aquesta sala està situada a nivell de la Rambla, s'empra també com a sala d'actes i de conferències. L'Escola té el compromís d'oferir al públic sempre una exposició en aquest espai, tractant sobre diverses activitats relacionades amb el medi marí. Per a aquesta comesa disposa de vídeo, televisió i una pantalla de projeccions.

## Referències

* 1 2 «Tres playas de Badalona vuelven a ser distinguidas con la Bandera Azul». La Vanguardia, 09-05-2016 [Consulta: 27 octubre 2016].
* 1 2 Ajuntament de Badalona. «Escola del Mar». Arxivat de l'original el 1 de maig 2022. [Consulta: 15 juliol 2013].
* ↑ Ajuntament de Badalona. «Oferta educativa de l'Escola del Mar». [Consulta: 15 juliol 2013].
* ↑ Ajuntament de Badalona. «Recerca en l'àmbit del litoral Mediterrani». Arxivat de l'original el 20 de setembre 2020. [Consulta: 15 juliol 2013].
* ↑ Ajuntament de Badalona. «Espais de l'Escola del Mar». [Consulta: 15 juliol 2013].